**Heliopolites** (m.kreik. Ἡλιοπολίτης/Ἡλιοπολείτης νομός, *Hēliopolitēs/Hēliopoleitēs nomos*), egyptiläisittäin **Heka-andju** (egypt. 𓈭, *Ḥqꜣ-ꜥnḏ*), oli muinaisen Egyptin nomos eli maakunta tai hallintopiiri. Se sijaitsi Ala-Egyptissä ja oli numeroltaan kyseisen alueen 13. nomos.

Nomoksen alkuperäisen egyptinkielisen nimen suomennos on "Mahtava valtikka". Nimestä esiintyy tutkimuksessa lukuisia erilaisia lukutapoja ja translitteraatioita, jo mainitun lisäksi myös muun muassa *Heq-at* ja *Ḥeka-Redj*. Tutkimuksessa nomokseen viitataan usein tunnuksella L13.

Maantiede
---------

Heliopoliteen nomos oli yksi Ala-Egyptin kahdestakymmenestä nomoksesta, ja se oli numeronsa mukaisesti alueen 13. nomos. Nomos sijaitsi Niilin suiston kaakkoisosassa Niilin pääuoman pohjoisosan ja Niilin itäisimmän Pelusiakos-suuhaaran itäpuolella. Sen eteläpuolella sijaitsi Ylä-Egyptin Afroditopoliteen nomos (U22), länsipuolella eli joen toisella puolella Memfiteen (L01), Letopoliteen (L02) ja Athribiteen (L10) nomokset, ja pohjoispuolella Bubastiteen (L18) ja Heroopoliteen (L08) nomokset.

Nomoksen pääkaupunki (*mētropolis*) oli Heliopolis eli egyptiläisittäin Iunu (nyk. Matariya). Sen muihin paikkoihin lukeutui Babylon eli Kheriaha.

Historia
--------

Heliopoliteen nomos oli olemassa egyptiläisellä nimellään Egyptin faaraodynastioiden kaudella. Kreikkalaisen nimensä se sai hellenistisellä kaudella eli Ptolemaiosten aikana, jolloin se nimettiin tuolloisen pääkaupunkinsa mukaan. Nimi oli käytössä Egyptin kreikkalais-roomalaisena aikana. Tutkimuksessa nomoksesta käytetään usein tunnusta L13, jolla siihen voidaan viitata nimenmuutoksista riippumatta.

Nomos on yksi Ala-Egyptin kahdeksasta vanhimmasta tunnetusta nomoksesta. Bubastiteen (L18) nomos erotettiin omaksi alueekseen Heliopoliteesta. Antiikin aikana nomos tunnetaan Ptolemaios II Filadelfoksen aikaisesta tuloverotusta käsittelevästä papyruksesta (*Papyrus Revenue Laws*, *Rev. pap.*). Antiikin ajan lähteistä nomoksen mainitsevat Strabon, Plinius vanhempi ja Klaudios Ptolemaios. Se tunnetaan myös nomoksen lyömistä roomalaisaikaisista rahoista.

Nomoksen pääjumala oli Ra eli Aurinko, josta myös sen pääkaupunki Heliopolis sai kreikkalaisen nimensä. Nomoksen muita jumalia olivat Hathor Heliopoliissa sekä Atum Babylonissa. Faarao Senusret I:n niin kutsutussa Valkoisessa kappelissa nomoksen jumalana esiintyvät Isis ja Sun Bast.

Lähteet
-------

1. 1 2  Heliopolites *Trismegistos*. Viitattu 19.10.2020.
2. ↑  Heliopolites Nomos *Pleiades*. Viitattu 19.10.2020.
3. ↑  Schweitzer, Simon D.: Ḥqꜣ-ꜥnḏ *Ancient Egyptian Library*. Viitattu 19.10.2020.
4. 1 2 3 4  Petrie, W. M. Flinders: The Nomes of Egypt *Coins of Roman Egypt*. Viitattu 19.10.2020.
5. 1 2 3  Budge, Ernest Alfred Wallis: *The Gods of the Egyptians*, s. 96–. Volume 1. Egypt Series. Studies in egyptian mythology. Courier Corporation, 1969. ISBN 9780486220550.
6. 1 2  Sitek, Dariusz: Nomes of Egypt *narmer.pl*.  2000–2020. Viitattu 19.10.2020.
7. 1 2 3  Itinerario nei nomoi dell'alto e del basso Egitto *L'Archipendolo*. Viitattu 19.10.2020.
8. 1 2  List of places *Trismegistos*. Viitattu 19.10.2020.
9. 1 2 3 4 5 6  Lower Egypt province ('nome') 13 *Digital Egypt for Universities*.  2002. University College London. Viitattu 19.10.2020.
10. ↑  Smith, William: "Aegyptus", *Dictionary of Greek and Roman Geography*. Boston: Little, Brown and Company, 1854. Teoksen verkkoversio.
11. ↑  Herodotos: *Historiateos* 2.9; Diodoros Sisilialainen: *Historian kirjasto* 5.56; Josephus: *Juutalaisten muinaisajat* 2.3.

Aiheesta muualla
----------------

* Kuvia tai muita tiedostoja aiheesta **Heliopolites** Wikimedia Commonsissa

Muinaisen Egyptin nomokset

|  |  |
| --- | --- |
| Ala-Egypti | 1. Memfites · 2. Letopolites · 3. Libya · 4. Prosopites · 5. Saites · 6. Ksoites · 7. Metelites · 8. Heroopolites · 9. Busirites · 10. Athribites · 11. Leontopolites · 12. Sebennytes · 13. Heliopolites · 14. Sethroites · 15. Hermopolites · 16. Mendesios · 17. Diospolites Kato · 18. Bubastites · 19. Tanites · 20. Arabia |
| Ylä-Egypti | 1. Ombites · 2. Apollonopolites · 3. Latopolites · 4. Pathyrites · 5. Koptites · 6. Tentyrites · 7. Diospolites Mikros · 8. Thinites · 9. Panopolites · 10. Antaiopolites · 11. Hypselites · 12. Hierakonpolites · 13. Lykopolites · 14. Kussites · 15. Hermopolites · 16. Antinoites · 17. Kynopolites · 18. Ankyropolites · 19. Oksyrhynkhites · 20. Herakleopolites · 21. Arsinoites · 22. Afroditopolites |